上葉侍郎十二韻
作者：徐璣
朝代：宋

paragraphs: 侍從西湖宅，安閑近水心。
門開春郭靜，橋度野池深。
山翠連龍起，雲樓學虎臨。
芙蓉通遠渚，槐柳步回陰。
盛業歸宗匠，斯文並古今。
典謨存大雅，金石振餘音。
疇昔留藩管，江淮擁带襟。
雍容平宇宙，瀟洒在園林。
玉富淵難測，仙癯鶴可尋。
步趨垂雜組，言笑響鳴琴。
補衮心無替，彈冠迹未沉。
于今幽興極，正可辨清吟。